Bresk táningsstúlka sem var dæmd fyrir að hafa logið um nauðgun kann að þurfa að bíða í þrjú ár eftir að fá endanlega niðurstöðu í málinu . Stúlkan , sem sagði að sér hefði verið nauðgað af þremur ísraelskum mönnum á Kýpur , var fundinn sek um að hafa skáldað atvikið . Lögmenn stúlkunnar segja hana hafa verið beitta harðræði af lögreglu þar til hún dró ásakanir sínar til baka . Kýpverska dómskerfið og dómarinn í málinu hafa sætt harðri gagnrýni vegna málsins . Stúlkan , sem er 19 ára en hefur ekki verið nafngreind , sagði að sér hefði verið nauðgað af þremur ísraelskum ferðamönnum í Ayia Napa í júlí sl . Hún dró framburð sinn til baka tíu dögum seinna en samkvæmt lögmönnum stúlkunnar var henni haldið í átta tíma undir harðri yfirheyrslu án lögmanns , áður en hún gaf sig . Þá var henni tjáð að hún fengi ekki að sjá móður sína fyrir en fyrir dómi . Sérfrótt vitni sagði áverka stúlkunnar passa við frásögn hennar . Kallað hefur verið eftir því að stúlkan verði náðuð en lögmenn hennar segja það ekki munu duga til þess að hreinsa mannorð hennar . Hún hyggur á háskólanám og þeir segja að dómurinn muni valda henni vandræðum í námi og starfi . Kveðið verður á um refsingu í næstu viku en þá munu lögmenn stúlkunnar hafa 10 daga til að áfrýja . Þeir munu freista þess að fá málið tekið aftur fyrir innan sex mánaða en munu að öðrum kosti leita til Mannréttindadómstóls Evrópu . Málsmeðferðin þar getur tekið þrjú ár . Utanríkisráðherra Bretlands hefur lýst yfir áhyggjum vegna málsins og er nú ýtt á hann um að hafa samband við stjórnvöld í Kýpur og fá þau til að beita sér fyrir því að hraða málinu .